คาดช่วงเทศกาลตรุษจีนเงินสะพัดกว่า 39,000 ล้านบาท สถานการณ์ราคาสินค้า มีผลต่อการใช้จ่ายของประชาชนมากที่สุด
นายธนวรรธน์ พลวิชัย อธิการบดีมหาวิทยาลัยหอการค้าไทย และประธานที่ปรึกษาศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า จากผลสำรวจพฤติกรรมการใช้จ่ายของประชาชนในช่วงเทศกาลตรุษจีน ปี 2565 ส่วนใหญ่มองว่าบรรยากาศจะคึกคักเทียบเท่ากับปีที่ผ่านมา มูลค่าการใช่จ่ายมีแนวโน้มลดลง เนื่องจากความกังวลต่อภาวะเศรษฐกิจ รายได้และสถานการณ์ราคาสินค้าที่ปรับสูงขึ้น โดยผู้บริโภคหันไปซื้อสินค้าทางเลือกอื่นๆ ในการเซ่นไหว้ เช่น ไข่ไก่ หรือ ปลา เพิ่มขึ้น แทนเนื้อหมูที่มีราคาสูง ขณะที่สถานการณ์โควิด-19 สายพันธุ์โอมิครอน ไม่ส่งผลกระทบต่อการใช้จ่ายและการตัดสินใจไปสักการะสิ่งศักดิ์สิทธิ์ ซึ่งประชาชนมีการปรับตัวกับการแพร่ระบาดรอบใหม่ ทั้งการเว้นระยะห่าง สวมหน้ากาก ล้างมือ ตามมาตรการอย่างเคร่งครัด ทั้งนี้ คาดว่า จะมีเงินสะพัดในช่วงเทศกาลตรุษจีนปีนี้ ประมาณ 39,627.79 ล้านบาท ขยายตัวลดลงร้อยละ 11.82 จากปีที่ผ่านมา โดยขยายตัวติดลบต่อเนื่องเป็นปีที่ 3 และมูลค่าการใช้จ่ายต่ำสุดในรอบ 11 ปี อย่างไรก็ตาม การเติบโตของจีดีพีในปีนี้จะยังขยายตัวอยู่ในกรอบร้อยละ 3.5-4.5 ตามที่ได้คาดการณ์ไว้